Branderplankryer sterf in haai-aanvalArgieffoto ter illustrasie (Foto: Peter PARKS / AFP) ŉ Australiese branderplankryer is dood nadat hy Dinsdagoggend deur ŉ haai in die water by ŉ strand noord van Sydney aangeval is. Dié voorval is Australië se eerste noodlottige haai-aanval vanjaar. Plaaslike paramedici is vanoggend na Tuncurry Beach, ongeveer drie uur per motor van Sydney, ontbied waar noodhulp inderhaas op ŉ man, vermoedelik in sy 50’s, toegepas is. “Die man kon egter nie bygebring word nie, ondanks paramedici en omstanders op die toneel se beste pogings,” lui ŉ twiet deur Nieu-Suid-Wallis se ambulansdiens. ŉ Woordvoerder van die ambulansdiens het intussen aan AFP gesê die man se hart het gaan staan nadat hy gedurende die aanval in die bobeen gebyt is. Die staatsorganisasie SharkSmart Nieu-Suid-Wallis het ná die voorval gesê alle strande in die omgewing word tot verdere kennisgewing gesluit. Volgens die Taronga Conservation Society Australia is dit die eerste noodlottige haai-aanval wat vanjaar in Australiese waters aangeteken is. Dít nadat 26 haai-aanvalle verlede jaar in dié land aangemeld is. Agt van dié aanvalle was noodlottig.